คลังตั้งกองทุนดึงเอกชนลงทุนรถไฟด่วน
คลังตั้งตั้งกองทุนรวมโครงสร้างพื้นฐาน ดึงเอกชนลงทุนรถไฟด่วน
2 ธ.ค. 2553

คลังตั้งตั้งกองทุนรวมโครงสร้างพื้นฐาน ดึงเอกชนลงทุนรถไฟด่วน
นายกรณ์ จาติกวณิช รมว.คลัง กล่าวว่า คลังมีแผนตั้งกองทุนรวมโครงสร้างพื้นฐาน (Infrastructure Fund) ซึ่งจะเป็นการจัดตั้งกองทุนรวมที่จะระดมทุนจากประชาชนทั่วไปและนำเงินดังกล่าวมาลงทุนในโครงการโครงสร้างพื้นฐาน ซึ่งขณะนี้อยู่ระหว่างการพิจารณาทำหลักเกณฑ์การจัดตั้งของสำนักงานกำกับหลักทรัพย์และตลาดหลักทรัพย์ (ก.ล.ต.) และคาดว่าจะมีความชัดเจนในช่วงต้นปี 2554
นอกจากนี้ จะมีการแก้ไขกฎหมายพระราชบัญญัติ (พ.ร.บ.) ว่าด้วยการให้เอกชนร่วมงานหรือดำเนินการในกิจการของรัฐ พ.ศ. 2535 (พ.ร.บ. ร่วมทุน) จากที่ต้องใช้เวลานานถึง 48 เดือน ให้เหลือ 24 เดือน รวมถึงการแก้ไขในส่วนนิยามต่าง ๆ ให้มีความชัดเจน โปรงใส และสามารถตรวจสอบได้ กำหนดความเสี่ยงและผลประโยชน์ที่เอกชนและรัฐจะได้รับ เพื่อช่วยกระตุ้นและดึงดูดความสนใจของภาคเอกชน
รมว.คลัง กล่่าวว่า การตั้งกองทุนโครงสร้างพื้นฐาน และการดุงภาคเอกชนมีส่วนรวมเป็นส่วนหนึ่งที่จะมาสนับสนุนรถไฟความเ้ร็วสูง สายกรุงเทพ ระยอง และกรุงเทพ เชียงใหม่ ที่ได้มีการเปิดทดสอบความสนใจภาคเอกชนในการลงทุน (Market Sounding) เพื่อเปิดโอกาสให้ภาคเอกชนเสนอแนวคิด และความสนใจที่จะเข้าร่วมลงทุนกับภาครัฐในรูปแบบต่าง ๆ ทั้งการวางโครงการ การบริหารจัดการ และการเงิน ซึ่งหน่วยงานที่เกี่ยวข้องก็จะได้นำข้อมูลดังกล่าวไปพิจารณาก่อนสรุปแนวทางการทำงานของรัฐบาลที่ชัดเจนอีกครั้ง
นายกรณ์ กล่าวว่า คลังมีความพร้อมสนับสนุนเงินลงทุนทั้ง 2 โครงการ รวมถึงสนับสนุนให้ภาคเอกชนเข้ามาร่วมลงทุนกับภาครัฐเพื่อเป็นการแบ่งเบาภาระของรัฐบาล และเป็นการแบ่งเบาภาระของประชาชนด้วย
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า โครงการลงทุนรถไฟความเร็วสูง 2 เส้นทางจะสามารถออกร่างประกาศเชิญชวนเอกชนเข้าร่วมโครงการ(TOR) ได้ภายในปลายปี 2554 
นายสมชัย กล่าวอีกว่า สาเหตุที่เลือกลงทุนโครงการรถไฟความเร็วสูงใน 2 เส้นทางก่อนจากทั้งหมด 5 เส้นทาง เนื่องจากทั้ง 2 จังหวัดคือเชียงใหม่ และระยองเป็นแหล่งท่องเที่ยวสำคัญและสามารถรองรับธุรกิจท่องเที่ยวได้ในอนาคต ส่วนอีก 3 เส้นทาง คือ กรุงเทพฯ - หนองคาย, กรุงเทพฯ - อุบลราชธานี และกรุงเทพฯ - ปาดังเบซาร์นั้น กำลังรอผลการเจรจากับรัฐบาลจีนที่ทางการจีนอาจจะเข้ามาลงทุนในเส้นใดเส้นหนึ่งหรือทั้งหมดก็เป็นได้
สำหรับรถไฟความเร็วสูง 2 สายที่เปิดทดสอบความสนใจมีมูลค่าโครงการ 3 แสนล้านบาท ในสายกรุงเทพ เชียงใหม่ ระยะทาง 754 กิโลเมตร จะใช้เวลาเดินทาง 3 ชั่วโมงครึ่ง ค่าโดยสาร 1,200 บาท และ สายกรุงเทพ ระยอง ระยะทาง 221 กิโลเมตร ใช้เวลาเดิืนทาง 1 ชั่วโมง ราคาค่าโดยสาร 350 บาท